## Cultura abona 1,3 milions d’euros en ajudes directes a les indústries culturals afectades per la riuada

*** La Conselleria ha resolt les primeres subvencions a 77 sol·licitants només dos dies després que es tancara el termini de presentació**

La Conselleria d’Educació, Cultura, Universitats i Ocupació ha començat a abonar les primeres ajudes, per valor d’1.380.000 euros, corresponents al paquet habilitat per a les indústries culturals afectades per les inundacions del passat 29 d’octubre.

Tan sols dos dies després de tancar-se el termini de presentació de sol·licituds, que expirava l’11 de febrer, Cultura ha començat a abonar les primeres sol·licituds, amb ajudes que poden arribar fins als 90.000 euros per beneficiari.

Fins hui s’han aprovat 77 sol·licituds a través d’una resolució publicada en el DOGV, que ascendixen a 1.380.000 euros. Estes ajudes directes es corresponen al decret aprovat pel Consell el passat 23 de desembre pel qual s’aproven les bases reguladores i el procediment de concessió d’ajudes urgents per a reactivar el sector cultural afectat per la riuada.

A través d’esta mesura, la Generalitat pretén facilitar la reposició de ferramentes bàsiques necessàries perquè les indústries culturals puguen reprendre la seua activitat, així com atendre en esta fase les primeres necessitats que permeten facilitar la recuperació i reactivació del sector.

**Sis milions d’euros**

La Conselleria d’Educació, Cultura, Universitats i Ocupació ha destinat un import de cinc milions d’euros en ajudes dirigides a professionals i empreses del sector cultural afectats pel temporal. Estes ajudes estan dirigides a la reparació i reposició de danys materials mobles necessaris per al desenrotllament de les activitats productives.

Així mateix, s’ha destinat un milió d’euros per a professionals i empreses del sector editorial que estiguen radicades en els municipis afectats o tinguen instal·lacions afectades per les inundacions en estos municipis. Estes ajudes van destinades a la reimpressió per a reposició dels llibres danyats i destruïts a conseqüència de la riuada que estiguen publicats tant en castellà com valencià.

Les ajudes que s’arrepleguen en els dos decrets són compatibles amb altres ajudes o subvencions públiques que reben les empreses afectades, així com amb les indemnitzacions procedents d’altres entitats públiques o privades.

Les indústries culturals no solament són béns essencials per al benestar de la Comunitat Valenciana, sinó que també contribuïxen directament a dinamitzar teixit econòmic i productiu, generar ocupació, promoure la innovació i enfortir les xarxes locals de producció i distribució.

Fecha: 13/02/2025